Beszorítottuk Angliát
3-1 nyert a magyar labdarúgó válogatott ellen Anglia a keddi, Old Trafford-stadionbeli, manchesteri válogatott barátságos labdarúgó mérkőzésen. A hazaiak visszafogottan játszottak, Bozsik Péter csapata néha kifejezett jól, de a védelem még gyenge.
Legyőzte 3-1-re az angol válogatott a magyar csapatot a kedd esti, manchesteri barátságos labdarúgó mérkőzésen.

Gerrardék a vb-re spóroltak

A hazai gárdának a vb-felkészülés, a vendégeknek az új szövetségi kapitány, Bozsik Péter idegenbeli bemutatkozása miatt volt fontos a meccs, amely unalmas első negyven perc után kifejezetten izgalmas találkozóvá vált. (Bozsik első meccsén 2-0-ra nyertünk Új-Zéland ellen.)

Az angolok a szünet előtt alig akartak játszani, de válogatottunk még így is csak ritkán tudott partiban lenni vele.

Kamutizenegyest lőhetett Lampard

Klikk a képre!

Az első félidő végén az egyetlen igazán törekvő angol játékos, a csapatkapitány David Beckham adott be tökéletesen Joe Cole fejére: Király Gábor a Chelsea támadójának fejesét még védte, de aztán a labda Steven Gerrardhoz került, aki egy ügyes csel két védőt elküldött, majd feldobta magát. A Liverpool világklasszisa Fehér Csaba becsúszása után kapott tizenegyest, bár a magyar védő hozzá sem ért. Nagy bírói hiba volt.

A büntetőt a specialista Frank Lampard lőtte, de Király kivédte a jobb alsó sarokra tartó lövését, majd Owen fejese a lécről pattant a pályán kívülre.

Beckham villogott csupán

Nem telt el két perc sem, Beckham újra villant, megint a 172 centi magas Joe Cole fejelt, Király ezúttal lemaradt, de a jobb kapufáról kifelé pattant a labda. A visszaérő Éger viszont majdnem a kapuba rúgta, felszabadító lövése a lécről pattant a mezőnybe. Az angol válogatott három percen belül háromszor találta el a kapufát.

A szünet után erősen kezdtek a hazaiak, és öt percen belül két gólt szereztek. Előbb az este legjobbja, Beckham ívelt 40 méterről Gerrard fejére, aki a jobb alsó sarokba továbbított (1-0), majd egy újabb Beckham-.szabadrúgás után John Terry előzte meg a védőjét és a későn kimozduló Királyt, és a kapuba stukkolt (2-0).

Dárdai ritka nagy gólt rúgott

Úgy tűnt, a magyar nemzeti csapat összecsuklik, de Dárdai Pál megmentette a meccset: öt percen belül ritkán láthatóan pontos, húszméteres lövéssel szépített (2-1). Robinson kapusnak esélye sem volt elérni a labdát.

A találat felrázta a vendégcsapatot, a gyengén kezdő Gera Zoltán is feljavult az utolsó húsz percre, úgy tűnt, meglehet akár az egyenlítés is. Előbb Éger remek lövését ütötte fölé Robinson, majd a cserepadról beállt Torghelle rúgott mellé egy ziccert: az ötös jobb sarkáról keresztbe lőtt, mintegy hat méterrel kerülte el a célpontot a labda.

Volt egy remek negyedóránk

Nézze meg képeinket!

A Bozsik-válogatott ekkor kifejezetten jól játszott, tartotta, szépen passzolta a labdát, ám az utolsó percekben a védelem újra kihagyott. Joe Cole-lal egyik magyarnak sem volt esélye felvenni a tempót, a chelsea-s három embert cselezett ki, majd a tizenhatos vonalán teljesen üresen hagyott Peter Crouch-hoz passzolt, aki nyugodtan megfordult, és kilőtte a jobbalsót (3-1).

A találkozó 3-1-re végződött, a vereség ellenére a magyar gárda több tízpercen át kifejezetten jól játszott, kivétel a védelem, amelyen még bőven van javítanivaló. Az angolok persze nem nagyon izzadtak meg, annyit adtak ki, hogy meglegyen a meccs, de ne kelljen éles helyzetbe kerülniük, ami esetleg sérüléshez vezetett volna.

Anglia utolsó vb-felkészülési meccsét a hét végén Jamaica ellen játssza, a magyar tizenegy néhány hónapig nem lép pályára, majd megkezdi a felkészülést a szeptemberben induló Eb-selejtezőkre.
Sport vb2006 Futball vb2006_eng